《春风行为判府韩郎中寿》
宋代·戴栩

鸿濛何物转胶轕，春风万里来阊阖。佳哉可爱不可名，协气穰穰如响答。

去年浙水皆春波，今年鄞江春最多。桃源洞口一披拂，花胎柳骨含天和。

散作油云三日雨，田家喜气充环堵。藜肠得米停春雷，共向清流浸粳稌。

粳稌可种麦可耘，今年上瑞应十分。不知化工费多少，化工不自书其勋。

归来阊阖门四敞，更展经纶九天上。坐令八极一春台，物物大钧融溥畅。

君不见古往今来春复春，春风岁岁长如新。

作者简介：嘉定元年( 1208 )进士，累官太学博士，秘书郎、衡州知府，终官湖南安抚司参议官。学于叶适，得其旨要,文章法度,能守师传；诗与“永嘉四灵”相近。著有《五经说》、《诸子辩论》、《东瓯郡要略》(又名《东都要略》)、《浣川集》。